CELEX: C2004/217/54
Language: lv
Date: 2004-08-28 00:00:00
Title: Lieta T-241/04: Prasība pret Eiropas Kopienas Komisiju, ko Eiropas Vides Birojs un Stichting Natuur en Millieu iesniedza 2004. gada 9. jūnijā

28.8.2004   
            
            
               LV
            
            
               Eiropas Savienības Oficiālais Vēstnesis
            
            
               C 217/30
            
         Prasība pret Eiropas Kopienas Komisiju, ko Eiropas Vides Birojs un Stichting Natuur en Millieu iesniedza 2004. gada 9. jūnijā
   (Lieta T-241/04)
   (2004/C 217/54)
   Tiesvedības valoda: angļu
   Eiropas Kopienu Pirmās instances tiesā 2004. gada 9. jūnijā izskatīšanai ir iesniegta prasība pret Eiropas Kopienas Komisiju, ko cēla Eiropas Vides Birojs, Brisele (Beļģija), un Stichting Natuur en Millieu, Utrehta (Nīderlande), kurus pārstāv advokāti P. van den Biesen un B. Arents.
   Prasītāju prasījumi Pirmās instances tiesai ir šādi:
   
               —
            
            
               daļēji atcelt Komisijas lēmumu 2004/247/EK (1) attiecībā uz 2. panta 3. punktu un 3. panta (b) apakšpunktu;
            
         
               —
            
            
               piespriest Eiropas Kopienas Komisijai atlīdzināt tiesvedības izdevumus.
            
         Pamati un galvenie argumenti
   Komisija apstrīdētajā lēmumā nolēma atstāt Direktīvas 91/414 (2) I pielikumu negrozītu, neiekļaujot “simazīnu” I pielikumā esošajā aktīvo vielu sarakstā. Direktīvas 91/414 4. pants nosaka, ka dalībvalstis var piešķirt atļaujas tikai augu aizsardzības līdzekļiem, kuri satur I pielikuma sarakstā ietvertās vielas. Atsakoties ietvert simazīnu I pielikumā, Komisija nolēma turpmāk neatļaut izmantot augu aizsardzības līdzekļus, kuri satur šo vielu.
   Prasītāji apstrīd nevis šo lēmuma daļu, bet gan noteiktus pārejas noteikumus, kas atļauj ierobežotā veidā izmantot līdzekļus, kas satur simazīnu, līdz 2007. gada 30. jūnijam, ja tiek nodrošināti apstākļi riska samazināšanai. Komisija sava lēmuma preambulā attaisnoja šos pārejas noteikumus ar to, ka pašreiz trūkst efektīvas alternatīvas un ka nepieciešams laiks tās attīstībai.
   Savas prasības atbalstam prasītāji atsaucas uz argumentiem, kurus viņi iesnieguši lietā T-236/04.
   
      (1)  OV L 78, 16.3.2004., 50. lpp.
   
   
      (2)  Padomes 1991. gada 15. jūlija Direktīva 91/414/EEK par augu aizsardzības līdzekļu laišanu tirgū, OV L 230, 19.8.1991., 1.-32. lpp.